"Philosophy"-stripin viimeinen ruutu.
**xkcd** on yhdysvaltalaisen Randall Munroen luoma verkkosarjakuva "romantiikasta, sarkasmista, matematiikasta ja kielestä". Munroen mukaan sarjakuvan nimi *xkcd* ei tarkoita mitään, se on vain lausuntakelvoton kirjainyhdistelmä. Sarjakuvan aiheet vaihtelevat matemaattisista tai tieteellisistä sisäpiirin vitseistä aforistisiin pohdintoihin. Stripeissä on usein populaari- tai nörttikulttuuriviittauksia. Sarjakuva tunnetaan rujosta piirrostyylistään, jossa sarjakuvan hahmot ovat tikku-ukkoja. *Xkcd* julkaistaan Creative Commons -lisenssillä ja uusia strippejä ilmestyy kolmesti viikossa.

*Xkcd:n* luoja Randall Munroe toukokuussa 2007.
*Xkcd* sai alkunsa syyskuussa 2005, kun Munroe skannasi vanhojen kouluvihkojensa sisältämiä piirroksia ja laittoi osan esille verkkoon. Saatuaan hivenen huomiota hän alkoi julkaista sarjakuvaa säännöllisesti ja lukijakunnan kasvaessa julkaisi myös oheistuotteita kuten t-paitoja. Sarjakuva on saavuttanut suuren kulttisuosion internetissä ja siitä on kirjoitettu muun muassa *The New York Timesissa*.

Valikoiduista *xkcd*-stripeistä koottu kirja *xkcd: volume 0* julkaistiin syyskuussa 2009.

Munroen toinen *xkcd*-projekti on *What If?*, jossa hän antaa vakavia, tieteellisesti pääteltyjä vastauksia lukijoiden lähettämiin absurdeihin kysymyksiin. What If? -artikkeleista koostettu kirja *What If?: Serious Scientific Answers to Absurd Hypothetical Questions* nousi *New York Timesin* bestseller-listalle.

Verkosta käytäntöön
-------------------

Sarjakuvan stripit ovat innostaneet lukijoita toteuttamaan joitakin niissä esitettyjä ideoita käytännössä. Esimerkiksi kun *xkcd:ssä* julkaistiin "Chess photo" -sarjakuva, jonka hahmot liimaavat shakkinappulat lautaan kiinni voidakseen ottaa itsestään kuvan pelaamassa shakkia huvipuiston vuoristoradassa, alkoivat lukijat lähettää piirtäjälle valokuvia itsestään toteuttamassa ideaa.

Toukokuussa 2008 sarjakuvassa julkaistiin "Geohashing"-algoritmi, jolla lasketaan päivämäärän, DOW-indeksin ja omien sijaintikoordinaattien avulla näennäissatunnainen karttapiste. Lukijat voivat käydä tässä pisteessä tapaamassa muita sarjakuvan lukijoita. Ajatus mukailee geokätköilyä (engl. *Geocaching*).

"Wikipedian Protester": muiden internet-ilmiöiden ohella myös Wikipediaan on viitattu useissa xkcd-stripeissä.

Lähteet
-------

1. 1 2 3  Munroe, Randall: About *xkcd.com*. Viitattu 2.8.2008. (englanniksi)
2. ↑  Munroe, Randall: License *xkcd.com*. Viitattu 4.2.2012. (englanniksi)
3. ↑  Cohen, Noam: This Is Funny Only if You Know Unix *The New York Times*.  26.5.2008. Viitattu 2.8.2008. (englanniksi)
4. ↑  xkcd: volume 0 is now on sale *the breadpig blog*.  15.9.2009. Breadpig, Inc.  Arkistoitu 30.1.2010. Viitattu 1.10.2009. (englanniksi)
5. ↑  Cohen, Noam: When Pixels Find New Life on Real Paper  19.4.2009. The New York Times. Viitattu 1.10.2009. (englanniksi)
6. ↑  Munroe, Randall: What If? *what-if.xkcd.com*. Viitattu 10.1.2015. (englanniksi)
7. ↑  Munroe, Randall: *What If?: Serious Scientific Answers to Absurd Hypothetical Questions*. Houghton Mifflin Harcourt, 2014. ISBN 9780544272996. Teoksen verkkoversio.  (Arkistoitu – Internet Archive)
8. ↑  Munroe, Randall: People playing chess on roller coasters *xkcd.com*. Viitattu 10.10.2008. (englanniksi)
9. ↑  Geohashing Community Wiki *xkcd.com*. Viitattu 10.10.2008. (englanniksi)

Aiheesta muualla
----------------

* xkcd.com. (englanniksi)
* Breadpig.com, kokoelmakirjan kustantajan sivusto. (englanniksi)
* YouTube - Authors@Google: Randall Munroe of xkcd. (englanniksi)